Maʼmuriy islohotlar doirasida Oʻzbekiston Respublikasi Milliy antidoping agentligi faoliyatini samarali tashkil qilish chora-tadbirlari toʻgʻrisida
(resolution, 2026-01-23)

Oʻzbekiston Respublikasi Prezidentining 2023-yil 25-yanvardagi “Respublika ijro etuvchi hokimiyat organlari faoliyatini samarali yoʻlga qoʻyishga doir birinchi navbatdagi tashkiliy chora-tadbirlar toʻgʻrisida”gi PF-14-son Farmoni ijrosini taʼminlash maqsadida: 1. Oʻzbekiston Respublikasi Prezidentining 2023-yil 25-yanvardagi “Respublika ijro etuvchi hokimiyat organlari faoliyatini samarali yoʻlga qoʻyishga doir birinchi navbatdagi tashkiliy chora-tadbirlar toʻgʻrisida”gi PF-14-son Farmoniga muvofiq Vazirlar Mahkamasi huzuridagi Milliy antidoping agentligi Oʻzbekiston Respublikasi Milliy antidoping agentligi (keyingi oʻrinlarda — Milliy antidoping agentligi) etib qayta tashkil qilinsin. 2. Quyidagilar: Milliy antidoping agentligi faoliyatining ustuvor yoʻnalishlari 1-ilovaga muvofiq; Milliy antidoping agentligining tashkiliy tuzilmasi 2-ilovaga muvofiq; Milliy antidoping agentligi faoliyatini transformatsiya qilish boʻyicha “Yoʻl xaritasi” 3-ilovaga muvofiq tasdiqlansin. 3. Belgilab qoʻyilsinki, Milliy antidoping agentligi: respublika ijro etuvchi hokimiyat organi maqomiga ega boʻlib, oʻz faoliyatida Oʻzbekiston Respublikasi Prezidenti hamda Vazirlar Mahkamasiga hisobdordir; Butunjahon antidoping agentligining talablari va qoidalari bajarilishi ustidan doimiy monitoring olib boradi hamda tezkor joriy etadi; YUNESKOning Sportda dopingga qarshi kurash toʻgʻrisidagi xalqaro konvensiyasi va Butunjahon antidoping kodeksidan kelib chiqadigan majburiyatlar bajarilishini taʼminlaydi; oʻz vakolatlari doirasida Oʻzbekiston sportchilari, trenerlari va boshqa mutaxassislarining huquq va manfaatlarini ifoda etadi va himoya qilish choralarini koʻradi; sportda doping qoʻllanishining oldini olish va dopingga qarshi kurashish boʻyicha uslubiy tavsiyalar ishlab chiqadi; doping nazorati natijalarini boshqarish tartib-taomillarini belgilaydi, tuzilmasidagi komissiyalar faoliyatini tashkil etish orqali aniqlangan sportda doping qoʻllash holatlari boʻyicha intizomiy choralar koʻradi; vazirlik va idoralar, jismoniy tarbiya-sport tashkilotlari va boshqa tuzilmalarning antidoping nazorati sohasida qoʻshma tadbirlar tashkil etish va tajriba almashish orqali oʻzaro hamkorligini taʼminlaydi; 2026-yil 1-fevraldan boshlab biologik namunalarni toʻplash va tadqiqotlar (doping-testlar) oʻtkazish boʻyicha maxsus moslamalar hamda boshqa tovar va xizmatlarni xarid qilishni (xorijiy va mahalliy yetkazib beruvchilardan) “taklif soʻrovi” xarid qilish tartib-taomili orqali amalga oshiradi; oʻzining byulleten va boshqa rasmiy nashrlari hamda oʻz faoliyatiga taalluqli maʼlumot va materiallar chop etilishini taʼminlaydi. 4. Belgilansinki, Butunjahon antidoping agentligining tavsiyasini inobatga olgan holda, shuningdek, Yangi Oʻzbekiston maʼmuriy islohotlariga muvofiq vazirlik va idoralarda yagona mehnatga haq toʻlash tizimi joriy qilingunga qadar 2023-yil 15-maydan boshlab: Yagona tarif setkasi boʻyicha mehnatga haq toʻlashning tasdiqlangan razryadlariga koʻra Milliy antidoping agentligi xodimlarining lavozim maoshlarini belgilashda tarif koeffitsiyentlari 2,5 baravar miqdorda qoʻllaniladi; Milliy antidoping agentligi xodimlariga Davlat budjeti mablagʻlari hisobidan quyidagi miqdorda koʻp yillik ishlaganlik uchun har oylik ustama toʻlanadi (ragʻbatlantirish koeffitsiyentini inobatga olgan holda lavozim maoshiga nisbatan koeffitsiyentlarda): 1 yildan 3 yilgacha — 0,3, 3 yildan 5 yilgacha — 0,6, 5 yildan 10 yilgacha — 0,8, 10 yildan 15 yilgacha — 1,0, 15 yildan 20 yilgacha — 1,2, 20 yildan yuqori — 1,5. Bunda, koʻp yillik ishlaganlik uchun har oylik ustama toʻlovlari koeffitsiyentini hisoblashda Milliy antidoping agentligi xodimlarining tashkiliy-huquqiy shaklidan qatʼi nazar (yakka tadbirkor va oʻzini oʻzi band qilgan shaxs sifatida ishlagan davridan tashqari) barcha tashkilotlardagi mehnat faoliyati davri hisobga olinadi. 5. Milliy antidoping agentligi (A. Sadikov): a) ikki hafta muddatda: Milliy antidoping agentligi tarkibiy boʻlinmalari nizomlarini hamda boʻlinmalar rahbarlarining vazifa va funksiyalarini tasdiqlasin; Davlat xizmatini rivojlantirish agentligi bilan birgalikda Milliy antidoping agentligi malakali, chuqur nazariy bilimlar va amaliy koʻnikmalarga ega boʻlgan, oʻz vazifalarini samarali va masʼuliyat bilan bajaradigan kadrlar bilan toʻldirilishini taʼminlasin; ushbu qarorning mazmun-mohiyatini Butunjahon antidoping agentligiga yetkazish choralarini koʻrsin; b) 2023-yil 1-avgustga qadar respublikada va xorijda oʻtkaziladigan musobaqa va musobaqadan tashqari davrda doping-sinamalar olish huquqiga ega boʻlgan xalqaro toifadagi doping ofitserlarni Xalqaro test agentligida (International Testing Agency) oʻqitishni yoʻlga qoʻysin; v) 2023-yil 15-dekabrga qadar Raqamli texnologiyalar vazirligi (Sh. Shermatov) bilan birgalikda antidoping nazorati va monitoringi sohalarini raqamlashtirish boʻyicha chora-tadbirlarni amalga oshirsin. Bunda: doping-test va doping nazoratini tashkil qilish, sportchilar haqida maʼlumotlarni toʻplash va saqlashga oid sportchining “biologik pasporti” (ABP) onlayn tizimini joriy etish; sportchilar uchun antidoping taʼlim elektron platformasini yaratish; bosqichma-bosqich Sportda taqiqlangan moddalarni tekshirish milliy platformasini joriy etish nazarda tutilsin; g) 2024-yil 1-yanvarga qadar Yoshlar siyosati va sport vazirligi (A. Ikramov) bilan birgalikda sportda doping qoʻllanishining oldini olish va antidoping qoidalarini oʻrgatish, shuningdek, doping nazoratini amalga oshirish borasida trenerlar va tibbiyot xodimlari uchun onlayn va oflayn tarzda malaka oshirish kurslarini tashkil etsin. 51. Shunday tartib oʻrnatilsinki, unga muvofiq sportda antidoping qoidabuzarliklar yuzasidan qabul qilinadigan qarorlar (shu jumladan, Milliy antidoping agentligi huzuridagi komissiyalar qarorlari) boʻyicha nizolar Sport vazirligi huzuridagi Apellyatsiya boʻyicha komissiya tomonidan koʻrib chiqiladi. Apellyatsiya boʻyicha komissiyaning faoliyat yuritish tartibi Vazirlar Mahkamasi tomonidan belgilanadi. 6. Iqtisodiyot va moliya vazirligi (Sh. Kudbiyev) mazkur qarorda belgilangan chora-tadbirlarni amalga oshirish uchun zarur mablagʻlarning 2023-yilda Davlat budjetida Yoshlar siyosati va sport vazirligi uchun koʻzda tutilgan mablagʻlar doirasida ajratilishini, 2024-yildan boshlab esa Davlat budjeti parametrlarida nazarda tutilishini taʼminlasin. 7. Milliy antidoping agentligi Toshkent shahri, Abdulla Qodiriy koʻchasi, 2-uy manzilidagi binoga tekin foydalanish huquqi asosida joylashtirilsin. 8. Oʻzbekiston Respublikasi Prezidentining ayrim qarorlariga 4-ilovaga muvofiq oʻzgartirishlar kiritilsin. 9. Milliy antidoping agentligi bir oy muddatda qonunchilik hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 10. Mazkur qarorning ijrosini samarali tashkil qilishga masʼul va shaxsiy javobgar etib Milliy antidoping agentligi direktori A.A. Sadikov belgilansin. Qaror ijrosini muhokama qilib borish, ijro uchun masʼul tashkilotlar faoliyatini muvofiqlashtirish va nazorat qilish Oʻzbekiston Respublikasi Bosh vaziri A.N. Aripov hamda Oʻzbekiston Respublikasi Prezidentining maslahatchisi O.K. Abduraxmanov zimmasiga yuklansin. Quyidagilar Milliy antidoping agentligi faoliyatining ustuvor yoʻnalishlari hisoblanadi: a) sportda dopingning oldini olish va dopingga qarshi kurashish sohasida yagona davlat siyosatini amalga oshirish; b) Butunjahon antidoping kodeksi va xalqaro antidoping standartlari asosida milliy antidoping qoidalari hamda sohani tartibga soluvchi normativ-huquqiy hujjatlar loyihalarini ishlab chiqish va uni takomillashtirish boʻyicha takliflar berish; v) olimpiya va noolimpiya sport turlari boʻyicha sportchilardan muntazam ravishda doping-testlarni olish va tekshirib borish; g) antidoping nazoratining samarali tizimini qoʻllagan holda farmakologik taʼsir koʻrsatuvchi dorivor vositalar va boshqa moddalarning sportda qoʻllanishini nazorat qilish; d) doping-testlar va doping nazoratining boshqa elementlarini tashkil etish, mamlakat sportchilari haqida maʼlumotlarni toʻplash va saqlash uchun moʻljallangan antidoping maʼmuriyatchiligi va menejment (ADAMS tizimi) boʻyicha onlayn tizimni qoʻllash; e) antidoping nazorati sohasida ilgʻor uslublar va texnologiyalarni oʻzaro almashish hamda ularni joriy qilish uchun yetakchi xorijiy tashkilotlar bilan xalqaro hamkorlikni kengaytirish va mustahkamlash; j) sport federatsiyalari, klublari va jamoalari tibbiyot xodimlarining malakasini oshirishga koʻmaklashish, ularga sportda doping qoʻllanishining oldini olish va antidoping nazoratini amalga oshirish borasida uslubiy yordam koʻrsatish, taʼlim dasturlarini realizatsiya qilish, sogʻlom va halol sportni targʻib qilish; z) jismoniy tarbiya-sport tashkilotlari, davlat organlari va boshqa tashkilotlarning antidoping nazorati sohasida oʻzaro hamkorligini muvofiqlashtirish. Milliy antidoping agentligiAxloq komissiyasi*Terapevtik istisnolar boʻyicha komissiya** 1. Oʻzbekiston Respublikasi Prezidentining 2018-yil 3-yanvardagi “Oʻzbekiston Respublikasi Vazirlar Mahkamasi huzuridagi Milliy antidoping agentligi faoliyatini tashkil etish chora-tadbirlari toʻgʻrisida”gi PQ-3457-son qarorida: a) nomlanishi va 1-banddan “Vazirlar Mahkamasi huzuridagi” soʻzlari chiqarib tashlansin; b) 2-band oʻz kuchini yoʻqotgan deb hisoblansin; v) 3-band quyidagi tahrirda bayon etilsin: “3. Belgilab qoʻyilsinki, Agentlik Oʻzbekiston Respublikasi Davlat budjeti mablagʻlari, yuridik va jismoniy shaxslarning xayriya mablagʻlari, xalqaro moliya institutlarining grantlari, shuningdek, qonun hujjatlarida taqiqlanmagan boshqa manbalar hisobidan moliyalashtiriladi”; g) 15-banddagi “Bosh vazirining oʻrinbosari A.A. Abduhakimov” soʻzlari “Bosh vaziri A.N. Aripov” soʻzlari bilan almashtirilsin. 2. Oʻzbekiston Respublikasi Prezidentining 2020-yil 22-iyundagi “Oʻzbekiston Respublikasining xalqaro shartnomalaridan va xalqaro tashkilotlarga aʼzolikdan kelib chiqadigan majburiyatlarini bajarish tartibini takomillashtirish chora-tadbirlari toʻgʻrisida”gi PQ-4756-son qaroriga 1-ilovaning 31-pozitsiyasidan “Vazirlar Mahkamasi huzuridagi” soʻzlari chiqarib tashlansin. 3. Oʻzbekiston Respublikasi Prezidentining 2021-yil 6-apreldagi “Oʻzbekiston Respublikasi Vazirlar Mahkamasi huzuridagi Milliy antidoping agentligi faoliyatini yanada takomillashtirish chora-tadbirlari toʻgʻrisida”gi PQ-5057-son qarorida: a) nomlanishi va 1-banddan “Vazirlar Mahkamasi huzuridagi” soʻzlari chiqarib tashlansin; b) 2-band oʻz kuchini yoʻqotgan deb hisoblansin; v) 7-banddagi “Bosh vazirining oʻrinbosari A.A. Abduhakimov” soʻzlari “Bosh vaziri A.N. Aripov” soʻzlari bilan almashtirilsin; g) 1-ilova oʻz kuchini yoʻqotgan deb hisoblansin. 4. Oʻzbekiston Respublikasi Prezidentining 2022-yil 3-noyabrdagi “Jismoniy tarbiya va sport sohasida kadrlarni tayyorlash hamda ilmiy tadqiqotlar tizimini yanada takomillashtirish chora-tadbirlari toʻgʻrisida”gi PQ-414-son qaroriga 2-ilovaning 4-bandidagi “bosh direktori” soʻzlari “direktori” soʻzi bilan almashtirilsin. 5. Oʻzbekiston Respublikasi Prezidentining 2022-yil 30-dekabrdagi “Oʻzbekiston Respublikasining “2023-yil uchun Oʻzbekiston Respublikasining Davlat Budjeti toʻgʻrisida”gi Qonuni ijrosini taʼminlash chora-tadbirlari toʻgʻrisida”gi PQ-471-son qaroriga 1-ilovaning 6.8-pozitsiyasidan “Vazirlar Mahkamasi huzuridagi” soʻzlari chiqarib tashlansin.